No és la primera vegada que treballen junts: la temporada passada el Festival Salmon (Creadors Europeus Ara) va reunir per primera vegada el músic català i el ballarí eslovè per interpretar el mateix programa, però de fet aquest espectacle es remunta als anys vuitanta del segle passat. El 2009, després d’haver estudiat la gravació de la performance d’Steve Paxton Les Variacions Goldberg de J. S. Bach interpretades per Glenn Gould, filmada per Walter Verdinas el 1986, Konjar va començar a ballar la peça sencera cada dia. L’estrena va ser l’octubre de 2010. Tot i que al principi el ballarí eslovè es veia condicionat per la manera d’improvisar del coreògraf americà Steve Paxton, aviat va trobar la seva manera de respondre a l’obra musical: un “moment continu”.